Henrik (96) etterlatt alene, kald og sulten

KVELDE (VG) Nesten blinde og døve Henrik Henriksen ble glemt i trekken ved sykehusets utgang. Flere timer senere ble han funnet frossen og sulten.

May Linn Gjerding

Oppdatert 14. februar 2012

Artikkelen er over åtte år gammel

Her forteller 96-åringen at han ble sittende kun ikledd sykehusklær, før noen kom og hentet ham.

VG skrev nylig om Birgit (86) som ble sendt fra sykehuset i våt pysjamas og silketøfler, med beskjed om at hun er dement i en lapp rundt halsen.







Har du en historie å fortelle? Eller et tips om norsk eldreomsorg?Kontakt VGs journalister her!

Hennes historie har vakt reaksjoner hos våre lesere, og VG setter nå søkelys på hvordan Norge behandler sine eldre.

I hui og hast

Da Henrik Henriksen (96) i fjor vår skulle overføres fra sykehuset i Tønsberg til sykehuset i Larvik, fikk han også en svært ubehagelig og kald opplevelse:

En sykepleier trillet mannen ut i det trekkfulle inngangspartiet i hui og hast. Henrik har hatt full kontroll på hva som skjedde på sykehuset. Han er sikker på at han ble forlatt klokken 13.00.

Noen «god bedring» eller «god tur» fikk han ikke, kun en kort beskjed om å vente der «et øyeblikk».

Sykehuset beklager

Med en plastpose full av eiendeler på fanget ble han sittende og vente. Øyeblikket varte og rakk. Like før klokken 17 ankom taxien med Henrik sykehuset i Larvik. Denne kjøreturen tar 30 minutter.

Artikkelen fortsetter under bildet

SINT: VG møtte Henrik Henriksen (96) i hans hjem i Kvelde. I godstolen på kjøkkenet tordner han over behandlingen han fikk på sykehuset i Tønsberg. Foto: Helge Mikalsen

Da hadde ikke Henrik fått noe å spise siden frokost.

Sykehuset beklager hendelsen, men mener Henriksen ventet i to og en halv time og ikke fem som han selv sier.

VG møter Henrik Henriksen i hjemme i Kvelde. Til tross for at han knapt kan se eller høre, og er dårlig til bens, er formen og humøret bra. Men når han forteller om episoden på Tønsberg sykehus får 96-åringen tårer i øyene.

- Råtten behandling

- Det var nedverdigende. Jeg var helt utslått og kunne hverken gå, se eller høre. Tenk å gi et 100 prosent pleietrengende menneske en så råtten og simpel behandling!

- Det var et hugg i sjela, og en behandling jeg aldri vil glemme, sier Henriksen.

En taxi skulle ha plukket opp 96-åringen like etter at han ble plassert i resepsjonsområdet, men taxisjåføren skal ha vurdert at han ikke hadde plass til den eldre mannen i rullestol.

Møkk

Heller ikke neste taxi hadde plass, forteller han.

Først rundt fire timer senere kommer en taxi som har plass til rullestol, ifølge Henriksen og hans familie.

- Da jeg satt alene og ventet tenkte jeg tilbake på da jeg på 90-tallet ble saluttert av vaktene på Edinburgh Castle i Skottland for innsatsen min under krigen. Men fra berømmelsens tinde falt jeg rett i møkka. Det var fælt å tenke på overgangen fra den hyllesten til situasjonen jeg nå befant meg i.

Sint

Den pensjonerte kveldebonden forteller at hendelsen førte til at han er periode var redd for sykehus.

Artikkelen fortsetter etter bildet

VENTET PÅ DROSJE: Utenfor Sykehus i Vestfold (som ligger i Tønsberg) ble 96-åringen ventende i timesvis på drosje. Foto: Marius Knutsen

- Jeg ble skremt, og tenkte at på sykehuset er jeg ikke blant venner. Jeg håpet lenge at jeg aldri ville havne på sykehus igjen, sier Henriksen, som i dag er mer sint enn redd.

Tønsberg sykehus avviser at Henriksen ble sittende i fire timer. De hevder at 96-åringen ventet i maksimalt 2,5 timer.

- Det er ikke tvil om at denne pasienten har måttet vente for lenge på transporten fra Tønsberg til Larvik, og at han ikke har blitt godt nok ivaretatt. Det beklager vi sterkt, sier kommunikasjonssjef Merete B. Lindahl ved Sykehuset i Vestfold.

Sykehuset: - Ventet to timer

- Vår dokumentasjon viser at han måtte vente om lag to timer i resepsjonsområdet. Årsaken var at det ikke ble bestilt spesialtransport med en gang, slik som det skulle vært gjort, sier kommunikasjonssjefen, og forteller at sykehuset har tatt opp saken på alle berørte avdelinger for å lære av den.

Tilsynsdirektør Lars E. Hanssen føler med Henrik (96).

- Jeg føler med vedkommende, og er selvfølgelig helt klar på at sånn skal vi ikke ha det. Nå er det viktig å få frem hvordan dette kunne skje, for å unngå at det skjer igjen, sier direktør Lars E. Hanssen i Statens helsetilsyn.

SINT 2: Direktør Lars E. Hanssen i Helsetilsynet reagerer kraftig på helseledere som ikke sikrer bedre rutiner. Foto: Tom Egil Jensen

Kjenner ikke utfordringene

Helsetilsynet fører systematisk tilsyn med eldreomsorgen i Norge, og avdekker stadig lovbrudd: Eldre som ikke får den pleien og helsehjelpen de etter loven har krav på.

I 2010 ble 342 kommunale sosial- og helsetjenester for eldre og demente over hele landet undersøkt av Statens helsetilsyn. I to av tre tilsyn ble det rapportert om lovbrudd.

- Både i tilsynene vi utfører og i klagesakene vi behandler, ser vi at ledelsen ikke synes å være kjent med utfordringer i egen kommune i en god del tilfeller. Det holder selvfølgelig ikke, sier Hanssen.

Må orientere seg

Nå er tilsynsdirektøren særlig opptatt av sykehjems- og hjemmeboende.

- Jeg er lei av å høre ordførere og rådmenn som sier at: Vi visste ikke - når media tar opp tragiske dødsfall og hendelser, for eksempel når folk fryser i hjel. Hvis ledelsen ikke vet hva som foregår, da har de ikke gjort jobben sin. Det er deres jobb å vite hva som foregår i deres kommuner. Kommunene må selv gripe fatt i problemene, og lage bedre styringssystemer.

Han understreker at det også skjer mye godt i eldreomsorgen, men at det er stort forbedringspotensial.

REDD: - Jeg ble skremt, og tenkte at på sykehuset er jeg ikke blant venner, sier Henrik Henriksen om opplevelsen på sykehuset i Tønsberg. Foto: Helge Mikalsen

Publisert: 14.02.12 kl. 13:01 Oppdatert: 14.02.12 kl. 22:16